7 vas ná Bosasa-onthullingsArgieffoto Sewe verdagtes is Woensdag in hegtenis geneem ná ŉ hoëprofiel-ondersoek na beweerde korrupsie, geldwassery en bedrog rakende tenders wat aan die omstrede fasiliteite-bestuursgroep Bosasa toegeken is. Die verdagtes, almal tussen 50 en 78 jaar oud, is voormalige werknemers van die departement van korrektiewe dienste en Bosasa-amptenare. Daar word beweer byna R1,6 miljard is onreëlmatig bestee in tenderprosesse vir die verkryging van dienste van die departement van korrektiewe dienste (DKD). Dié tenders is toegeken aan Bosasa Operations (Edms.) Bpk. en sy geaffilieerde of filiaalmaatskappye. Bosasa is sedertdien herdoop tot African Global Group. Brig. Hangwani Mulaudzi, nasionale woordvoerder van die Valke, sê die verdagtes het na bewering geskenke in die vorm van kontant ontvang, asook finansiering vir die aankoop van eiendomme, voertuie, ander bates en betalings aan reisagente vir oorsese reise. Die inhegtenisnemings volg kort nadat daar skokonthullings voor die kommissie van ondersoek na staatskaping gemaak is oor beweerde korrupsie en talle omkooptransaksies by Bosasa. Mulaudzi sê een van die sewe verdagtes wat aangekla is, is tans in die buiteland, maar is reeds in kennis gestel dat daar ŉ lasbrief vir sy inhegtenisneming uitgereik is. ŉ Ander verdagte is tans in Port Elizabeth, maar reëlings is reeds getref om dié verdagte binnekort na Pretoria te bring om tereg te staan op die aanklagte teen hom. Lt.genl. Godfrey Lebeya, nasionale hoof van die Valke, het die inhegtenisnemings verwelkom. “Ek waardeer dit dat die beskuldigdes se verskyning in die hof verseker is. Dit is ŉ stap in die regte rigting en ek sien uit na die behoorlike finalisering van dié saak met ŉ hofuitspraak,” het Lebeya gesê. Vyf van die verdagtes, asook verteenwoordigers van drie maatskappye sal na verwagting vandag in Pretoria se gespesialiseerde handelsmisdaadhof verskyn.